Ügyiratszám: HSZ/27424-1/2021**.**

Látta:

**----------------------------**

Bárdos Ilona

*gazdasági irodavezető*

**JEGYZŐKÖNYV**

**Hajdúszoboszló Város Önkormányzatának**

*Pénzügyi és Gazdasági Bizottsága 2021. augusztus 31-én 1400 órakor kezdődő rendkívüli nyílt üléséről*

**Helye:** Kovács Máté Városi Művelődési Központ és Könyvtár II. emeleti tárgyalója

**Jelen vannak** a csatolt jelenléti ív szerinti bizottsági tagok: Harsányi István elnök, Mester József, Nagy Attila, Tóth Márta

**A Polgármesteri Hivatal részéről jelen vannak:** Dr. Korpos Szabolcs jegyző, Bárdos Ilona gazdasági irodavezető, Szilágyiné Pál Gyöngyi városfejlesztési irodavezető, Matyasovszki Dávid gazdasági munkatárs, Lőrincz László szakértő

**Jelen vannak továbbá:** Jónás Kálmán önkormányzati képviselő, Jászay Pál VMB tag, Veres József VMB tag, Nyéki István a Hajdúszoboszlói Városgazdálkodási Nonprofit Zrt. vezérigazgatója

**Jegyzőkönyvvezető:** Balla Lászlóné

## Harsányi István: köszöntöm a megjelenteket. Az aláírt jelenléti ívek alapján megállapítom, hogy mindkét bizottság határozatképes, a Pénzügyi és Gazdasági Bizottságból Dr. Sóvágó László bizottsági tag, a Városfejlesztési és Műszaki Bizottságból Kanizsay György Béla bizottsági tag nincs jelen. A meghívóban kiküldött napirendi javaslathoz érkezett egy plusz előterjesztés „Előterjesztés a Gönczy Pál utca 13. szám alatti ingatlan megvásárlására.” címmel, melyet, ha tárgyalni kíván a bizottság, napirendre kell venni. Szilágyiné Pál Gyöngyi városfejlesztési irodavezető jelezte, hogy a Szent István parki pavilonok bérlésével kapcsolatban előterjesztéshez újabb kérelem érkezett.

Van-e más javaslat? – amennyiben nincs, kérem, szavazzunk. Aki egyetért a plusz előterjesztés napirendre vételével, kérem jelezze.

Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) támogatta a Gönczy Pál utca 13. szám alatti ingatlan megvásárlására előterjesztés napirendre vételét.

Aki egyetért a módosított napirendi javaslattal, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) ellenszavazat és tartózkodás nélkül elfogadta a módosított napirendet (a döntéshozatalban 4 fő vett részt).

**37/2021. (VIII. 31.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadta a napirendi javaslatot.**

**Napirend:**

1. Előterjesztés a 46/2021. (VII. 07.) Kt. határozat kiegészítéséről. (képviselő-testületi ülés 01. napirend)

Előadó: gazdasági irodavezető

1. Előterjesztés földvásárlásra ipari park létesítéséhez. (képviselő-testületi ülés 02. napirend)

Előadó: vezérigazgató

1. Előterjesztés pótelőirányzati igényről. (képviselő-testületi ülés 03. napirend)

Előadó: gazdasági irodavezető

1. Előterjesztés pótelőirányzat biztosítására. (képviselő-testületi ülés 04. napirend)

Előadó: humán-közszolgáltatási irodavezető

1. Előterjesztés az Olajos Társasház támogatásáról szóló 125/2020. (VII. 16.) sorszámú Képviselő-testületi határozat visszavonása. (képviselő-testületi ülés 08. napirend)

Előadó: városfejlesztési irodavezető

1. Előterjesztés Korpos és Harsányi utcák út és csapadékvízelvezetés felújítási munkálatainak megvalósításához szükséges további önerő biztosításáról. (képviselő-testületi ülés 09. napirend)

Előadó: városfejlesztési irodavezető

1. Előterjesztés Szent István parki pavilonok bérlésével kapcsolatban. (képviselő-testületi ülés 10. napirend)

Előadó: városfejlesztési irodavezető

1. Előterjesztés a Gönczy Pál utca 13. szám alatti ingatlan megvásárlására. (képviselő-testületi ülés napirendje)

Előadó: gazdasági irodavezető

**1. napirend**

***Előterjesztés a 46/2021. (VII. 07.) Kt. határozat kiegészítéséről. (képviselő-testületi ülés 01. napirend)***

Harsányi István: van-e kiegészítés? nincs.

Van-e kérdés? vélemény? - amennyiben nincs, kérem szavazzunk. Aki a határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**38/2021. (VIII. 31.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra, hogy Hajdúszoboszló Város Önkormányzatának Képviselő-testülete a 146/2021.(VII.07.) Kt. határozatot a következő pontokkal egészíti ki:**

* **Hajdúszoboszló Város Önkormányzatának Képviselő-testülete a Hajdúszoboszló 3926 és 0121 hrsz-ú ingatlanok cseréjével a Gázláng utcán található sportpályán sport fejlesztés, a Szováti úton található területen városi iparterület fejlesztés megvalósulását kívánja elősegíteni.**
* **A Képviselő-testület felhatalmazza a Polgármestert a csereügylet végrehajtásához szükséges dokumentumok aláírására, valamint a csereügylet jóváhagyására vonatkozó kérelem területileg illetékes kormányhivatalhoz történő benyújtására.**

Határidő: 2021. szeptember 01.

Felelős: bizottsági elnök

1. **napirend**

***Előterjesztés földvásárlásra ipari park létesítéséhez. (képviselő-testületi ülés 02. napirend)***

Harsányi István: Van-e kiegészítés?

Nyéki István: hónapok óta tart a területszerzés a Szováti útfélen tervezett ipari park létesítéséhez. Először a magántulajdonosoktól került megvásárlásra a közel 55.000 m2 terület, melynek az adásvételi szerződés megkötését az önkormányzat átruházta a városgazdálkodási zrt-re. Az előszerződés megkötésre került, a telekalakítás és a művelésből való kivonás folyamatban van. Határozott a képviselő-testület arról, hogy a volt gyepmesteri telepet, ami az önkormányzat tulajdona volt, elcseréli - csereszerződés keretében - a gázláng pályára. További tárgyalásokat folytattunk a terület bővítési lehetőségéről. A 0122/8., 0122/9 és a 0122/10 hrsz. ingatlanok tulajdonosával sikerült megállapodni, hogy a tulajdonában lévő és a már városgazda tulajdonában lévő területekkel szomszédos területeket eladja ugyanazon az áron – 2100 Ft/m2 – mint az erre a célra már megvásárolt területek vételi ára. Ez a terület összesen 28.000 m2, így nagyjából a kialakuló terület 9-10 hektár lesz, ami biztosítja a lehetőséget a továbbfejlesztéshez.

Javaslom elfogadásra a határozati javaslatot, a területek megvásárlására a fedezet rendelkezésre áll, a nonprofit zrt. eredménytartalékából meg tudjuk venni ezeket a területek**et**, a zrt. működését ez nem veszélyezteti, semmiféle kockázatot nem jelent.

A veszélyhelyzet alatt meghozott 88/2020. számú Polgármesteri döntésben az önkormányzat a szóban forgó területek tulajdonosával bizonyos cserékben állapodott meg annak érdekében, hogy a kötelezően kialakítandó út kialakítható legyen. A terület vásárlások után sem lesz elegendő terület a 12 m széles út kialakításhoz, tehát bizonyos területcseréket kellett volna kérni. Ezt a határozatot hatályon kívül kellene helyezni, mert azzal, hogy a városgazdálkodási zrt. lesz a területek tulajdonosa, okafogyottá válik a területcsere szükségessége. A most megvásárolni kívánt területek tulajdonosa nyilatkozott arról, hogy amennyiben a 12 m-es út szabályos kialakításához még sem elegendő a terület, akkor ő a saját területéből térítésmentesen biztosítja azt.

Dr. Korpos Szabolcs: az okafogyottá válás miatt a 88/2020. (XII.17.) sz. határozatot vissza kell vonatni.

Harsányi István: van-e kérdés? – vélemény? – amennyiben nincs, kérem szavazzunk. Aki az előterjesztést támogatja, kérem jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak és az elhangzottak alapján - a következő határozatot hozta:

**39/2021. (VIII. 31.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja Hajdúszoboszló Város Önkormányzata Képviselő-testületének járuljon hozzá, hogy a Hajdúszoboszlói Nonprofit Zrt. ipari park létesítéséhez megvásárolja a Hajdúszoboszló 0122/8; 0122/9; 0122/10 hrsz-ú területeket 2.100 Ft/m2 áron.**

**A Bizottság – okafogyottá válás miatt - javasolja a Képviselő-testületnek a területcserére irányuló 88/2020. (XII.17.) számú Polgármesteri határozat visszavonását.**

Határidő: 2021. szeptember 01.

Felelős: bizottsági elnök

A Hajdúszoboszlói Nonprofit Zrt. vezérigazgatója Nyéki István távozott az ülésről.

1. **napirend**

***Előterjesztés pótelőirányzati igényről. (képviselő-testületi ülés 3. napirend)***

Harsányi István: van-e kiegészítés?

Bárdos Ilona: nem terveztük a költségvetésben, és mivel ebben az évben szeretnénk elkészíttetni a víziközmű-vagyonértékelést, ezért kérjük a pótelőirányzatot a tartalék keret terhére a képviselő-testülettől.

Harsányi István: van-e kérdés, vélemény? - amennyiben nincs, kérem szavazzunk, aki a határozati javaslatot elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**40/2021. (VIII. 31.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a pótelőirányzati igényről előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a költségvetési tartalék terhére a víziközmű vagyonértékelés elvégzéséhez bruttó 7.500 E Ft-ot biztosít.**

**A Képviselő-testület felhatalmazza a Polgármestert a nyertes pályázóval történő szerződés megkötésére.**

Határidő: 2021. szeptember 01.

Felelős: bizottsági elnök

1. **napirend**

***Előterjesztés pótelőirányzat biztosítására. (képviselő-testületi ülés 04. napirend)***

Harsányi István: van-e kiegészítés?

Jónás Kálmán: eddig részletesebb anyagot kaptunk arról, hogy a kért pótelőirányzatot mire kívánják fordítani, most nem érkezett ilyen anyag?

Dr. Korpos Szabolcs: nem tudok ilyenről, de utána nézek, lehet csak technikai oka van, hogy nem lett kiküldve, ha érkezett ilyen anyag.

Harsányi István: van-e további kérdés? vélemény? amennyiben nincs, kérem szavazzunk, aki az határozati javaslattal egyetért, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak és az elhangzott javaslat alapján - a következő határozatot hozta:

**41/2021. (VIII. 31.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a pótelőirányzat biztosítására előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a Kovács Máté Városi Művelődési Központ és Könyvtár részére az őszi két gasztro–fesztivál megrendezési költségeinek kiegészítésére bruttó 3 millió forintot biztosít.**

**A kért pótelőirányzati igény forrása a rendelet 12. sz. melléklete „Külön keretek” táblázat *kulturális, sport és turisztikai alap* sora.**

Határidő: 2021. szeptember 01.

Felelős: bizottsági elnök

1. **napirend**

***Előterjesztés az Olajos Társasház támogatásáról szóló 125/2020. (VII. 16.) sorszámú Képviselő-testületi határozat visszavonása. (képviselő-testületi ülés 08. napirend)***

Harsányi István: a képviselő-testület előírta a társasháznak, hogy milyen feltételek mellett támogatja a felújítást, de sajnos nem teljesítették. Mivel ez első alkalom precedenst is teremthet, ha most eltekintünk az általunk előírtak betartásától, hogyan várjuk, hogy következő alkalommal teljesítsék. Úgy gondolom támogatni kell az előterjesztést, a támogató határozat visszavonását. Többször felhívták a figyelmét a társasház képviselőjének, hogy a klímákat, redőnyöket szereljék le.

Jónás Kálmán: hány lakás van a társasházban és ebből hány lakás nem teljesítette a feltételeket?

Harsányi István: egy redőnyről és 4-5 klímáról tudok.

Jónás Kálmán: egyetértek azzal, hogy ez precedenst teremthet, viszont a társasház 5 millió forint hiányában igen súlyos helyzetbe kerül. Minden lehetőséget végig néztünk? – nincs semmi megegyezésre való hajlam? A közös képviselő lett tájékoztatva arról, hogy erre készül az önkormányzat?

Dr. Korpos Szabolcs: a közös képviselő lenyilatkozta, hogy a pénzügyi rendelkezésre állás a társasháznál megvan, csak azt az összeget más felújítási célra szerették volna felhasználni, nem arra, amire pályáztak, tehát likviditási problémák nem merülnek fel, de nem a mi feladatunk, hogy ezt vizsgáljuk. Többször nemcsak szóban, hanem írásban, illetve mindenféle fórumon felszólítottuk a társasházat ezzel kapcsolatban, lakóival kapcsolatos megegyezés, az ő belső társasházi autonómiájuk, szabályrendszerükből eredő probléma. Ezt belül, egymás között kell kezelniük, mert az önkormányzat a társasházzal köt megállapodást, mivel a társasház pályázott, de néhány lakó renitens magatartása nemcsak a pályázatot lehetetlenítette el, hanem egy korábbi közgyűlési döntésüket is. Mindenféle fórumot végig jártunk, ez már nem az első fellebbezés, amiről dönt a testület. Ez már túlmegy a segítés, együttműködés, rugalmasság keretén. Ha egy ügyben született egy döntés, ami már fellebbezésben megerősítést nyert, nem lehet újra kezdeni az ügyet. Az önkormányzat minden rugalmassági formát kihasznált, kommunikációjában messzemenőkig is, nemcsak személyes, hanem egyéb találkozásokon is. Felelősséget vállalni az egyes renitens lakóért nem nekünk kell, hanem a társasház közösségének. Nagyon sajnálom az egész társasházat, de mi a társasházzal állnánk partneri kapcsolatban, az ő belső autonómiájukba, szabályrendszerükbe, - hogy a renitens lakókkal milyen szankciót alkalmaznak, - nem szólhatunk bele, nem a mi feladatunk.

Harsányi István: van-e további kérdés? vélemény? amennyiben nincs, kérem szavazzunk, aki a határozati javaslattal egyetért, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak és az elhangzott javaslat alapján - a következő határozatot hozta:

**42/2021. (VIII. 31.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra, hogy Hajdúszoboszló Város Önkormányzatának Képviselő-testülete visszavonja a korábbi Olajos Társasház pályázati támogatásával kapcsolatos 125/2020. (VII. 6.) sorszámú Képviselő-testületi határozatát.**

Határidő: 2021. szeptember 01.

Felelős: bizottsági elnök

*A Városfejlesztési és Műszaki Bizottság megtárgyalta az előterjesztést és 4 igen szavazattal (Harsányi István, Mester József, Jászay Pál, Veres József) tartózkodás és ellenszavazat nélkül elfogadta a határozati javaslatot.*

1. **napirend**

***Előterjesztés Korpos és Harsányi utcák út és csapadékvízelvezetés felújítási munkálatainak megvalósításához szükséges további önerő biztosításáról. (képviselő-testületi ülés 09. napirend)***

Harsányi István: van-e kiegészítés? Van-e kérdés? vélemény? - amennyiben nincs kérem szavazzunk. Aki támogatja az előterjesztést, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak és az elhangzott javaslat alapján - a következő határozatot hozta:

**43/2021. (VIII. 31.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének a Korpos és Harsányi utcák út és csapadékvízelvezetés felújítási munkálatainak megvalósításához szükséges további önerő biztosítását, melynek összege bruttó 1.681.582 Ft.**

**Az önkormányzat a további saját forrás fedezetét a 2021. évi városi költségvetésben az 1. sz. melléklet (mérleg) tartalékok, pályázati tartalékok kerete nyújtja.**

Határidő: 2021. szeptember 01.

Felelős: bizottsági elnök

1. **napirend**

***Előterjesztés Szent István parki pavilonok bérlésével kapcsolatban. (képviselő-testületi ülés 10. napirend)***

Harsányi István: van-e kiegészítés?

Szilágyiné Pál Gyöngyi: az egyik pavilon bérlőjétől (Kaszás Károly) érkezett újabb kérelem Polgármester úrnak címezve, azzal, hogy a bizonytalan gazdasági helyzetre való tekintettel a szeptember havi bérleti díjat csökkentsék le 100.000 Ft-ra. Azért gondolom, hogy ezen napirend keretében kell tárgyalnunk ezt a kérelmet is, mivel a másik két bérlő más kérelmet fogalmazott meg a pavilonok kérdésével kapcsolatban, mely szerint nem bérleti díjcsökkentést kérnek, hanem, hogy két részletben fizethessék ezt meg, illetve, ha úgy ítélik meg, hogy a szeptember hónap mégsem nyereséges számunkra, akkor csak az első két hétre kötnek szerződést. Én ezt a megoldást támogatom, és, ha a bérlők közül további kérelem érkezik, akkor ezt a megoldást lehetne egyetemlegesen minden bérlő vonatkozásában alkalmazni.

Harsányi István: ha a bizottság támogatja a két részletben való bérleti díj fizetést, akkor a díjcsökkentést kérőre vonatkozóan is ezt alkalmazzuk, vagy az ő kérelmét el kell utasítani?

Szilágyiné Pál Gyöngyi: mérlegelés kérdése, hogy csak annak a két kérelmezőnek biztosítja a testület a két részletben való díjfizetést, aki kérte, vagy minden bélőre egyformán kiterjeszti, ezt a lehetőséget. Ez utóbbi lehetőség szimpatikusabb, attól függetlenül, hogy nem minden bérlő nyújtott be kérelmet erre vonatkozóan.

Mester József: egyetértek azzal, hogy minden pavilon bérlőnek ajánljuk fel ezt a lehetőséget, és ezzel megelőzzük azt, hogy egyesével beérkező kérelmekben külön-külön kelljen döntést hozni. A két részletben való bérleti díj megfizetését mindenképp reálisabbnak tartom, mint a díjcsökkentést.

Harsányi István: van-e további kérdés? vélemény? –amennyiben nincs kérem szavazzunk. Aki egyetért a határozati javaslattal, és hogy ez minden pavilon bérlőre egységesen vonatkozik, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**44/2021. (VIII. 31.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének a Szent István parki pavilonokra vonatkozó bérleti díjának - a pandémiás helyzetre tekintettel - 2021. év szeptember hónapban kéthetes bérlési és díjfizetési ciklus alkalmazásával történő meghatározását az előterjesztésben foglaltak szerint.**

Határidő: 2021. szeptember 01.

Felelős: bizottsági elnök

*A Városfejlesztési és Műszaki Bizottság megtárgyalta az előterjesztést és 4 igen szavazattal (Harsányi István, Mester József, Jászay Pál, Veres József) tartózkodás és ellenszavazat nélkül elfogadta a határozati javaslatot.*

1. **napirend**

***Előterjesztés a Gönczy Pál utca 13. szám alatti ingatlan megvásárlására. (képviselő-testületi ülés napirendje)***

Harsányi István: van-e kiegészítés?

Bárdos Ilona: azért kell soron kívül tárgyalni, mert pénteken 1600 órakor jelent meg a MNV honlapján, hogy mennyi lesz az összeg, amit alapárként meghirdetnek.

Jónás Kálmán: van valamilyen hasznosítási terv erre vonatkozóan, ha megakarjuk vásárolni?

Bárdos Ilona: szociális célú felhasználásra volt gondolat, konkrét stratégia nincs rá.

Harsányi István: akár parkolónak is jó lehet ez a terület, elég szűkös a parkolók száma a Gönczy iskola környékén.

Lőrincz László: ez az épület korábban már meg lett nézve, nagyon rossz műszaki állapotban van, ezt az épületet felújítani egyáltalán nem gazdaságos, igazából értéket csak a terület képvisel, az épület nem.

Harsányi István: van-e további kérdés? vélemény? – amennyiben nincs, kérem szavazzunk. Aki az előterjesztett határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**45/2021. (VIII. 31.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Gönczy Pál utca 13. szám alatti ingatlan megvásárlására előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete hozzájárulását adja, a Hajdúszoboszló, Gönczy Pál utca 13. szám alatti 2270/2 hrsz-ú ingatlan megvásárlásához az MNV Zrt. által meghirdetett árverésen, bruttó 12.421.000 Ft összegű licitálási alapáron.**

**Hajdúszoboszló Város Önkormányzatának Képviselő-testülete a vételárat a költségvetési tartalék terhére biztosítja.**

**Hajdúszoboszló Város Önkormányzatának Képviselő-testülete felhatalmazza a Polgármestert az adásvételi szerződés aláírására.**

Határidő: 2021. szeptember 01.

Felelős: bizottsági elnök

*A Városfejlesztési és Műszaki Bizottság megtárgyalta az előterjesztést és 4 igen szavazattal (Harsányi István, Mester József, Jászay Pál, Veres József) tartózkodás és ellenszavazat nélkül elfogadta a határozati javaslatot.*

Harsányi István: van-e valakinek bejelentenivalója, kérdése? - amennyiben nincs köszönöm mindenkinek, hogy a rendkívüli ülésen megjelent és további szép napot kívánok!

A Pénzügyi és Gazdasági Bizottság elnöke 1435órakor az ülést bezárta.

A bizottság által tárgyalt képviselő-testületi előterjesztések a képviselő-testület 2021. szeptember 01-jei rendkívüli üléséről készített jegyzőkönyv mellékletét képezik.

**K.m.f**

**Harsányi István Mester József**

***bizottsági elnök bizottsági tag***

**Balla Lászlóné**

***jegyzőkönyvvezető***